Къэрал гулъытэм хохъуэ
Егъэджэныгъэ
УФ-м щылажьэ курыт школхэм я автопаркыр къэгъэщIэрэщIэжыным сыт щыгъуи гулъытэ щыхуащI ди къэралым. А Iуэхугъуэм лъабжьэ хуэхъур «Къуажэм бгъэдэлъ зэфIэкIхэм хэгъэхъуэныр» федеральнэ программэращ. УнэтIыныгъэм епха лэжьыгъэхэр дяпэкIи гъэзэщIэн зэрыхуейр ар зи пщэрылъхэм ягу къигъэкIыжащ къэралым и Президент Путин Владимир, Федеральнэ Зэхуэсым зыщыхуигъазэм. Абы ипкъ иткIэ иджыблагъэ унафэ къащтащ апхуэдэ атомашинэ мини 4-м щIигъу школакIуэхэм папщIэ къызэращэхунумкIэ. Мылъкур къыхэкIынущ федеральнэ бюджетым.
Ди республикэр илъэс зыбжанэ лъандэрэ хэтщ «Къуажэм бгъэдэлъ зэфIэкIхэм хэгъэхъуэныр» программэм. ЕджапIэхэм ящыщу автотранспорт хуэныкъуэхэр къэхутэнымкIэ лэжьыгъэхэр зэфIэзыхыр щIыпIэ унафэщIхэмрэ школхэм я пашэхэмрэщ. Правительствэм хуагъэхь лъэIу тхылъхэм япкъ иткIэ, абыхэм автобусхэр ират.
БлэкIа зэманым къриубыдэу ди щIыналъэм щылажьэ курыт школхэм яIэрыхьащ автомобили 150-м щIигъу. Абыхэм я фIыгъэкIэ школакIуэхэр тыншу икIи шынагъуэншэу еджапIэм нос икIи унэм йокIуэлIэж. Школ автобусхэр къагъэсэбэпу еджапIэхэм нобэ йокIуалIэ сабий мини 10-м нэс. Псом хуэмыдэу ахэр щысэбэпщ зы школ е тIу фIэкIа зыдэмыт жылэшхуэхэм.
Курыт школхэр транспорткIэ къызэгъэпэщын Iуэхум мы зэманми пащэ. 2021 гъэм къриубыдэу ди республикэм иджыри къыIэрыхьэнущ школ автобусу 30. Школ транспортхэр зэпэщу щыгъэтыным, апхуэдэуи жьы хъуа автомобилхэр щIэкIэ и чэзум зэхъуэкIыным гулъытэ щегъуэт ди щIыналъэм.
ЖЫЛАСЭ Маритэ.
